
RAJONO SAVIVALDYBĖS GYVENTOJŲ TELKIMO VISUOMENEI NAUDINGAI VEIKLAI ATLIKTI tvarkos aprašAS
I. BENDROSIOS NUOSTATOS


1. Šakių rajono savivaldybės gyventojų telkimo visuomenei naudingai veiklai atlikti tvarkos aprašas (toliau – Aprašas) reglamentuoja Šakių rajono savivaldybės ir jos teritorijos gyventojų, kuriems teikiama piniginė socialinė parama, tarpusavio susitarimu telkimo organizuojamai visuomenei naudingai veiklai atlikti tvarką ir sąlygas. Vadovaujantis Aprašu visuomenei naudingai veiklai atlikti gali būti telkiami ir kiti savivaldybės teritorijos gyventojai.


2. Visuomenei naudinga veikla – neatlyginamos nedidelės apimties visuomenei naudingos paslaugos, kurias savivaldybės teritorijos gyventojai atlieka bendruomenei labui.


3. Visuomenei naudingos veiklos tikslas – skatinti gyventojus aktyviai prisidėti prie bendruomenės gerovės kūrimo, jų iniciatyvą ir darbinę motyvaciją.

4. Visuomenei naudingos veiklos organizatoriaus ir asmens, atliekančio visuomenei naudingą veiklą, santykiai yra civiliniai teisiniai.


5. Visuomenei naudinga veikla, kuri organizuojama Aprašo nustatyta tvarka, nėra laikoma nelegaliu darbu.


6. Organizuojant visuomenei naudingą veiklą atsižvelgiama į asmens, pasitelkiamo visuomenei naudingai veiklai atlikti, profesinį pasirengimą, asmeninius gebėjimus, pomėgius ir kita.


7. Visuomenei naudinga veikla  Šakių  rajone yra:


7.1. aplinkos (teritorijų, skirtų visuomenės poreikiams) tvarkymas:


7.1.1. gėlynų priežiūros darbai;


7.1.2. griovių, pakelių šienavimas ir valymas;


7.1.3. medelių sodinimas;


7.1.4. medžių genėjimas nemechanizuotu būdu;

7.1.5. paplūdimių, paežerių, paupių, šaltinių, tvenkinių pakrančių tvarkymas;

7.1.6. visuomeninio naudojimo patalpų tvarkymas;

7.1.7. aplinkos prie visuomeninio naudojimo patalpų tvarkymas;

7.2. veikla socialinėse, švietimo, sveikatos, kultūros ir kitose įstaigose ir institucijose;


7.3. veikla nevyriausybinėse organizacijose, veikiančiose socialinės, švietimo, sveikatos, kultūros, aplinkosaugos srityse;

7.4. pagalba teikiant socialines paslaugas vienišiems pagyvenusiems ir neįgaliems asmenims;

7.5. pagalba organizuojant kultūros, sporto ir kitus renginius;

7.6. maisto produktų iš intervencinių maisto atsargų tiekimo organizavimo pagalbiniai darbai;

7.7. apleistų kapų tvarkymas bei pagalba laidojant vienišus asmenis;

7.8. kita gyvybei ir sveikatai pavojaus nekelianti ir specialaus pasirengimo bei kvalifikacijos nereikalaujanti veikla bendruomenės labui.

8. Visuomenei naudinga veikla organizuojama vadovaujantis Lietuvos Respublikos įstatymais, Lietuvos Respublikos Vyriausybės nutarimais, Lietuvos Respublikos socialinės apsaugos ir darbo ministro  įsakymais, kitais teisės aktais ir šiuo Aprašu.

II. ASMENYS, ORGANIZUOJANTYS IR ATLIEKANTYS VISUOMENEI NAUDINGĄ VEIKLĄ


9.Visuomenei naudingos veiklos organizatorius(toliau – Organizatorius) – seniūnai seniūnijos teritorijos ribose, organizuoja visuomenei naudingą veiklą ir pasitelkia seniūnijos teritorijos bendruomenės narius, bendruomenių pirmininkus, seniūnaičius visuomenei naudingai veiklai atlikti.


10. Savivaldybės administracijos skyriai, savivaldybės įmonės, įstaigos, organizacijos, bendruomenės  dėl visuomenei naudingų darbų atlikėjų poreikio kreipiasi į Organizatorių.


11. Visuomenei naudingos veiklos atlikėjas (toliau – Atlikėjas) - ne jaunesnis kaip 18 metų fizinis asmuo, nurodytas Lietuvos Respublikos piniginės socialinės paramos nepasiturintiems gyventojams įstatyme 23 str. 2d. 1p. 


12. Visuomenei naudingai veiklai atlikti nepasitelkiami:


12.1. asmenys, sukakę senatvės pensijos amžių;


12.2. nėščios moterys;


12.3. motina ar tėvas arba globėjas, auginantys ikimokyklinio ir (ar) priešmokyklinio ugdymo įstaigos nelankantį vaiką;


12.4. asmenys, kurie slaugo ar prižiūri globojamą ar rūpinamą šeimoje vaiką, bendrai gyvenantį asmenį, savo ar sutuoktinio artimąjį giminaitį, jeigu jiems yra nustatytas neįgalumas, arba asmenys, įstatytų nustatyta tvarka paskirti neveiksniu pripažinto globojamo ar rūpinamo šeimoje vaiko, bendrai gyvenančio  asmens, savo ar sutuoktinio artimojo giminaičio globėju ar rūpintoju;


12.5. neįgalūs asmenys, išskyrus asmenis, kuriems nustatytas 45-55 procentų darbingumo lygis;


12.6. asmenys, kurie gydosi sveikatos priežiūros įstaigose (jų gydymosi laikotarpiu);

12.7. asmenys, kuriems išduoti elektroniniai nedarbingumo pažymėjimai ar medicininės pažymos (jų galiojimo laikotarpiu);

12.8. asmenys, pateikę Medicinos dokumentų išrašą (forma Nr. 027/a) ar gydytojų konsultacinės komisijos išvadą, kuriose nurodoma, kad asmuo nurodytą laikotarpį dėl sveikatos būklės negali dalyvauti visuomenei naudingoje veikloje;

III. TELKIMAS VISUOMENEI NAUDINGAI VEIKLAI 


13. Šakių rajono savivaldybės administracijos  seniūnijų specialistai, priėmę šio Aprašo 11 punkte nurodytų asmenų prašymus-paraiškas ir reikiamus dokumentus dėl socialinės ar vienkartinės pašalpos gavimo, supažindina juos su visuomenei naudingos veiklos atlikimo tvarka bei sąlygomis ir išduoda siuntimą atlikti visuomenei naudingą veiklą (priedas Nr.1). Siuntimai, atlikti visuomenei naudingą veiklą, registruojami socialinės paramos informacinėje sistemoje „Parama“. Siuntimo šaknelė su siuntimą gavusio asmens parašu įsegama į socialinės paramos gavėjo bylą.

14. Su Atlikėju sudaroma rašytinė visuomenei naudingos veiklos atlikimo sutartis (toliau – Sutartis) (priedas Nr. 2), kurioje nustatomos visuomenei naudingos veiklos atlikimo sąlygos. Sutartis gali būti sudaroma tam tikram laikotarpiui, nurodant veiklos turinį (pobūdį), arba konkrečiai visuomenei naudingai veiklai, kuri bus atlikta per konkretų laiką.


15. Pasirašius Sutartį, Atlikėjui išduodamas duomenų, apie atliktą visuomenei naudingą veiklą, ataskaita (priedas Nr. 3), kurioje nurodomas asmens, atliekančio visuomenei naudingą veiklą, vardas, pavardė, atliekamos veiklos turinys (pobūdis) ir dienos, kurias Atlikėjas dalyvauja visuomenei naudingoje veikloje. Už kiekvieną visuomenei naudingos veiklos atlikimo dieną, Atlikėjas iš Organizatoriaus ar jo paskirtų seniūnijos teritorijos bendruomenės narių, bendruomenių pirmininkų, seniūnaičių, įstaigų, organizacijų vadovų, kurie prižiūri visuomenei naudingos veiklos atlikimą, susirenka parašus. Pametus duomenų, apie atliktą visuomenei naudingą veiklą,  ataskaitą , laikoma, kad visuomenei naudinga veikla neatlikta.

16. Skyriaus ir seniūnijų specialistai sudaro asmenų, kurie gali būti pasitelkti visuomenei naudingai veiklai atlikti sąrašą (priedas Nr. 4), kurį iki kiekvieno mėnesio 5 dienos pateikia Organizatoriui.


17. Visuomenei naudingos veiklos atlikimo laikas nustatomas, atsižvelgiant į paskirtos piniginės socialinės paramos dydį, tenkantį vienam suaugusiam šeimos nariui per mėnesį:


17.1. gavus iki 100 Lt kviečiama talkininkauti 3 dienas;


17.2. gavus nuo 100 Lt iki 150 Lt kviečiama talkininkauti 4 dienas;


17.3. gavus nuo 150 Lt iki 250 Lt kviečiama talkininkauti 7 dienas;


17.4. gavus nuo 250 Lt iki 350 Lt kviečiama talkininkauti 10 dienų.


18. Visuomenei naudinga veikla gali trukti ne ilgiau kaip 4 valandas per parą ir negali viršyti 10 dienų per mėnesį.

19. Organizatorius, prieš pradedant atlikti visuomenei naudingą veiklą, privalo informuoti asmenis apie visuomenei naudingos veiklos turinį (pobūdį), eigą ir saugą, nurodydamas apsisaugojimo nuo galimų rizikos veiksnių būdus ir priemones. Jei visuomenei naudingos veiklos atlikimo metu naudojami darbo įrankiai, asmeninės apsaugos priemonės, asmenys, atliekantys visuomenei naudingą veiklą, turi būti mokomi juos dėvėti ar jais naudotis.


20. Visuomenei naudingos veiklos organizatorius pildo visuomenei naudingos veiklos apskaitos žurnalą (priedas Nr.5), nurodydamas asmens, atliekančio visuomenei naudingą veiklą, vardą pavardę, atliekamos veiklos turinį (pobūdį), jos pradžią ir pabaigą, informaciją  dėl saugos instruktavimo, kitus organizatoriui reikalingus duomenis.


21. Apie atliktą visuomenei naudingą veiklą ir laiką visuomenei naudingos veiklos organizatorius pažymi visuomenei naudingos veiklos sutartyje, kuri saugoma pas Organizatorių.


22. Organizatorius informuoja Skyrių apie visuomenei naudingos veiklos atlikimą ar neatlikimą (priedas Nr. 6 ) iki paskutinės mėnesio darbo dienos.


23. Jei asmuo, siųstas atlikti visuomenei naudingos veiklos, neatvyksta į seniūniją iki mėnesio 20 dienos ir nepraneša apie neatvykimo priežastis, laikoma, kad jis atsisakė dalyvauti visuomenei naudingoje veikloje.


24. Jeigu bent vienas iš bendrai gyvenančių asmenų atsisako dalyvauti visuomenei naudingoje veikloje, socialinė pašalpa skiriama tik vaikui (įvaikiui) ar vaikams (įvaikiams), o kompensacijos neteikiamos ar nutraukiamas jų teikimas iki pareigos bus įvykdytos. Jeigu vienas gyvenantis asmuo atsisako dalyvauti visuomenei naudinguose darbuose, socialinė pašalpa ir kompensacijos  neteikiamos ar nutraukiamas jų teikimas iki pareigos bus įvykdytos.


25. Atsižvelgdamas į visuomenei naudingos veiklos pobūdį ir teisės aktų nustatytus reikalavimus, Organizatorius iš Atlikėjo gali reikalauti pateikti tokiai veiklai atlikti reikalingą Privalomo sveikatos patikrinimo medicininę pažymą arba Asmens medicininę knygelę (Forma Nr. 047/a arba Nr. 048/a).


26. Asmenims, atliekantiems visuomenei naudingą veiklą, gali būti kompensuojamos visuomenei naudingos veiklos atlikimo Sutartyje nurodytos ir dokumentais pagrįstos su visuomenei naudinga veikla susijusios išlaidos pagal asmens, atlikusio visuomenei naudingą veiklą, pateiktus išlaidas patvirtinančius dokumentus (važiavimo bilietus, prekių (paslaugų) pirkimo – pardavimo kvitus, sąskaitas faktūras arba kitus dokumentus, patvirtinančius faktiškai patirtas išlaidas). 

III. BAIGIAMOSIOS NUOSTATOS


27. Visuomenei naudingos veiklos vykdymo metu visuomenei naudingos veiklos organizatoriui ir asmenims, atliekantiems visuomenei naudingą veiklą, padaryta žala atlyginama Lietuvos Respublikos įstatymų nustatyta tvarka.

_____________________________

